เงินทะลักประกัน5หมื่นล้าน
ดันเบี้ย10เดือน4.55แสนล้าน&#8216;รถคันแรกลดหย่อน&#8217;ค้ำจุน
25 ธ.ค. 2555

ดันเบี้ย10เดือน4.55แสนล้าน‘รถคันแรกลดหย่อน’ค้ำจุน
คปภ.เผยเดือน ต.ค. ยอดขายประกันภัยทั้งระบบ 4.97 หมื่นล้านบาท พุ่ง 32.23% ดันเบี้ย 10 เดือน แตะ 4.55 แสนล้านบาท
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เดือน ต.ค. เบี้ยประกันภัยรับรวมเติบโตถึง 32.23% เมื่อเทียบกับช่วงเดียวกันของปีก่อน รวม 4.97 หมื่นล้านบาท แบ่งเป็นเบี้ยจากธุรกิจประกันวินาศภัยทั้งสิ้น 1.83 หมื่นล้านบาท ขยายตัวในอัตราเร่งถึง 44.83% และเป็นเบี้ยจากธุรกิจประกันชีวิตจำนวน 3.14 หมื่นล้านบาท ขยายตัวได้ดีที่ 25.85% ผลจากมาตรการของภาครัฐที่ให้สิทธิผู้ซื้อประกันชีวิตสามารถนำไปหักลดหย่อนภาษีได้
ทั้งนี้ เมื่อรวมการเติบโตของธุรกิจประกันภัยรอบ 10 เดือนแรกของปี 2555 มีเบี้ยประกันภัยรับโดยตรงรวมทั้งสิ้น 4.55 แสนล้านบาท ขยายตัวจากช่วงเดียวกันของปีก่อน 20.39% โดยแบ่งเป็นเบี้ยประกันภัยจากธุรกิจประกันชีวิต จำนวน 3.08 แสนล้านบาท ขยายตัว 17.28% เมื่อเทียบกับช่วงเดียวกันของปีก่อน
สำหรับธุรกิจประกันวินาศภัยจำนวนรวมทั้งสิ้น 1.47 แสนล้านบาท ขยายตัว 27.46% เมื่อเทียบกับช่วงเดียวกันของปีก่อน โดยการประกันภัยรถมีเบี้ยประกันภัยรับสูงสุดจำนวน 8.48 หมื่นล้านบาท ขยายตัวถึง 23.35% จากช่วงเดียวกันของปีก่อน ซึ่งเป็นผลจากปริมาณการจำหน่ายรถยนต์นั่งส่วนบุคคลที่ขยายตัวอย่างต่อเนื่องถึง 263.7% ในเดือน ต.ค. 2555 จากมาตรการคืนเงินภาษีรถยนต์คันแรก และการเพิ่มกำลังการผลิตเพื่อตอบสนองอุปสงค์ของรถ ยนต์ของภาคอุตสาหกรรมยานยนต์ 
นายประเวช กล่าวว่า ในปี 2555 แม้ธุรกิจประกันภัยจะเผชิญปัญหาจากปัจจัยรอบด้าน ทั้งด้านเศรษฐกิจในประเทศและต่างประเทศ และผลกระทบหลังจากเกิดเหตุการณ์อุทกภัยในช่วงปลายปี 2554 ซึ่งส่งผลกระทบโดยตรงต่อฐานะการเงินของหลายบริษัท แต่ธุรกิจประกันภัยก็สามารถเติบโตได้อย่างมั่นคง ซึ่งเห็นได้ว่า หลังเกิดเหตุการณ์ดังกล่าว อัตราการเติบโตของธุรกิจประกันวินาศภัยสูงเป็นประวัติการณ์ ถือเป็นปีแรกในรอบกว่าทศวรรษที่ธุรกิจประกันวินาศภัยมีอัตราการเติบโตสูงกว่าธุรกิจประกันชีวิต 
สาเหตุหนึ่งเป็นผลจากการเปลี่ยนแปลงพฤติกรรมการซื้อประกันภัยของประชาชน ที่สามารถเลือกซื้อผลิตภัณฑ์ที่มีความคุ้มครองตามที่ต้องการ เพื่อสร้างความมั่นคงในชีวิตและทรัพย์สินของตนเอง และการปรับตัวของธุรกิจประกันวินาศภัยเพื่อเสริมสร้างความแข็งแกร่ง พร้อมรับมือกับการแข่งขันที่มีแนวโน้มเสรีมากขึ้นในอนาคต ประกอบกับมาตรการของภาครัฐที่ส่งเสริมให้ธุรกิจประกันวินาศภัยสามารถพลิกฟื้นและเติบโตได้ในอัตราเร่งตัว